Olih:
Manik Sudra
Ratu sesuhunan titiang sané malingga ring Gunung
Agung, malarapan antuk swalapatra puniki titiang pinaka panjak I Ratu sané
jugul miwah kalintang tambet pacang nguningayang daging pikayunan titiangé.
Niki boya ja daging pikayunan titiangé néwék sujatiné, sakéwanten niki wantah
daging pikayunan panjak I Ratu sané wénten ring sajebag jagaté utaminé sané
wénten ring Karangasem sané mangkin kantun uyang sangkaning I Ratu minab kroda
majeng titiang sareng sami.
I Ratu minab sampun uning sapunapi kawéntenan panjak I
Ratuné mangkin. Akéh sané bingung, resah, takut, yéning I Ratu kroda. Indiké
punika ngawinang akéh panjak I Ratuné sané kantos ninggal genah nyané mapumahan
nyujur genah pangungsian. Tatujonné nénten ja tios sumangdané ipun mersidayang
slamet. Dawég lével siaga, sané kamedalang antuk sang sané wikan indik gunung
api, kramané sané nampek saking linggan I Ratuné akéh sané ngungsi. Kantos
mangkin, kantos lével awas puniki, nyansan ngakéhang sané sareng ngungsi,
napimalih rikala kamedalang peta indik Kawasan Rawan Bencana (KRB). Kantos
panjak I Ratuné sané nénten keni KRB akéh taler sané ngungsi. Napi mawinan?
Sangkaning ipun jejeh Ratu. Sangkaning ipun takut.
Lianan ring punika, akéh taler panjak I Ratuné sané
kantos ngadol beburon sané kaupapira luiré banténg antuk pangarga sané nénten
sapantesnyané. Indiké punika sampun janten sangkaning ipun nénten ja prasida
makta baburon punika ka genah pengungsian. Yéning nénten kaadol, sira sané
pacang ngupapira rikala katinggalin ngungsi?
Linuh, linuh, lan linuh, taler nénten rérénan
ngejerang jagaté sangkaning I Ratu minab sampun kroda ring titiang sareng sami
pinaka panjak I Ratuné. Lan mangkin, rikala panjak I Ratuné sampun akéh sané
ngungsi, Gunung Agung nénten wénten perubahan. Kantun kakénten. Kantun lével
awas punika, samaliha sang sané oneng ring indiké punika nganikayang sampun kritis.
Ratu, puja mantra, kidung, babantenan, sampun katur
ring I Ratu. Panjak I Ratuné mangkin sampun éling ring angga yéning ipun sisip,
iwang lan lipia kantos ngawinang Ratu brangti. Ipun matur sisip ring I Ratu
sinambi nunas sumangdané sami rahayu, mapinunas sumangdané nénten wénten
punapa-punapi lan sami selamet.
Sangkaning baktin titiangé miwah i panjak sami,
titiang mapinunas, suryanin titiang sareng sami. Icén karahayuan lan pamargi
majeng ring panjak I Ratu puniki. Sampunang kantos panjak I Ratu kalunta-lunta
sangkaning indiké puniki. Icénin pamargi sané pinih becik. Yéning I Ratu pacang
mamargi, durusang mamargi. Sakéwanten alon-alon Ratu. Yéning I Ratu pacang
degdeg malih, durus Ratu, i panjak sujatiné nyantosang galahé puniki. Sampunang
I Ratu kadi mangkin, ngawinang i panjak sami uyang, nénten uning indik benjang
pungkur.
Ratu, sampun akéh panjak I Ratu mangkin sané magenah
ring pengungsian. Ipun pastika sampun sebet pisan. Lan kantos akéh sané keni
sungkan. Suryanin ipun Ratu. Icén pamargi Ratu, sumangdané galang panadosné.
Ratu Sesuhunan titiang sané malingga ring Gunung
Agung. I panjak sami mapinunas sumangdané jagaté puniki mawali rahayu, mawali
degdeg, mawali sakadi jatimula, lan prasida ngalaksanayang swadarman ipun
sawai-wai.
Dumogi, I Ratu prasida mapaica karahayuan, lan
karahajengan majeng ring i panjak sami. Sané pinih utama, dumogi wénten galang
bénjang pungkur, sumangdané sampunang kantos panjak i ratu inguh lan nénten
uning napi sakadi kawéntenané mangkin.
Dumogi I Ratu ngwacén swalapatra puniki lan i panjak sami
prasida polih karahayuan.
NB: Artikel puniki taler prasida kawacé iriki
ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn